ครม. แต่งตั้งข้าราชการการเมือง ตำแหน่งประจำสำนักเลขาธิการนายกรัฐมนตรีและแต่งตั้ง บอร์ด รฟม.
ครม. แต่งตั้งข้าราชการการเมือง ตำแหน่งประจำสำนักเลขาธิการนายกรัฐมนตรีและแต่งตั้ง บอร์ด รฟม. นางสาวไตรศุลี ไตรสรณกุล รองโฆษกประจำสำนักนายกรัฐมนตรี แถลงผลการประชุมคณะรัฐมนตรี (ครม.) ว่า ที่ประชุมมีมติเห็นชอบแต่งตั้งพันตำรวจโท อนุรักษ์ จิรจิตร ให้ดำรงตำแหน่งข้าราชการการเมือง ตำแหน่งประจำสำนักเลขาธิการนายกรัฐมนตรี นายบรรสาน บุนนาค ให้ดำรงตำแหน่งข้าราชการการเมือง ตำแหน่งรองเลขาธิการนายกรัฐมนตรี ฝ่ายการเมือง ทั้งนี้ให้มีผลตั้งแต่วันที่ ครม.มีมติเป็นต้นไป ตามที่นายกรัฐมนตรี ได้เห็นชอบให้สำนักเลขาธิการนายกรัฐมนตรี (สลน.) นำเสนอที่ประชุมเห็นชอบแต่งตั้ง นายณรงค์ฤทธิ์ วงศ์สุวรรณ เป็นผู้อำนวยการองค์การส่งเสริมกิจการโคนมแห่งประเทศไทย ต่อไปอีกเป็นระยะเวลา 4 เดือน โดยให้ได้รับค่าตอบแทนคงที่ในอัตราเดือนละ 190,000 บาท และให้ได้รับสิทธิประโยชน์ ตามที่กระทรวงการคลังให้ความเห็นชอบ ทั้งนี้ให้มีผลตั้งแต่วันที่ลงนามในสัญญาจ้างเป็นต้นไป ตามที่กระทรวงเกษตรและสหกรณ์เสนอนอกจากนี้ ครม.ยังเห็นชอบ แต่งตั้งคณะกรรมการการรถไฟฟ้าขนส่งมวลชนแห่งประเทศไทย(บอร์ด รฟม.) ตามที่กระทรวงคมนาคมเสนอ เพื่อให้การดำเนินกิจการของการรถไฟฟ้าขนส่งมวลชนแห่งประเทศไทย(รฟม.) เป็นไปอย่างมีประสิทธิภาพสูงสุดและเป็นไปตามที่กฎหมายกำหนด ประกอบด้วย นายสราวุธ ทรงศิวิไล เป็นประธานกรรมการ นายพีระยุทธ สิงห์พัฒนากุล เป็นกรรมการผู้ทรงคุณวุฒิ และนางพิมพ์ใจ ลี้อิสสระนุกูล เป็นกรรมการผู้ทรงคุณวุฒิ